b'\n_START_ARTICLE_\nStandard Pennant\n_START_PARAGRAPH_\nStandard Pennant on vuosina 1957\xe2\x80\x931960 valmistettu pieni neliovinen henkil\xc3\xb6auto. Pennantia valmistettiin Englannissa kaikkiaan 42 910 autoyksil\xc3\xb6\xc3\xa4. Pennant on tavallisen Standard Ten -pikkuauton loistomalli. Moottori on sama, mutta varustelu on Pennantissa parempi. Kummankin mallin erikoisuus on alaslaskettava takaistuimen selk\xc3\xa4noja - 1950-luvulla t\xc3\xa4m\xc3\xa4 oli uutuus._NEWLINE_Standard Pennantissa on nelisylinterinen nelitahtinen 948 cm\xc2\xb3 bensiinimoottori. Teho 24 kilowattia /4500 r/min (DIN, 33 hv). Suurin v\xc3\xa4\xc3\xa4nt\xc3\xb6momentti 62,8 Nm /2400 r/min._NEWLINE_Pennantille tyypillist\xc3\xa4 on kaksiv\xc3\xa4rimaalaus, saatavana oli useita v\xc3\xa4riyhdistelmi\xc3\xa4._NEWLINE_Pennantissa on nelj\xc3\xa4 vaihdetta. Lis\xc3\xa4varusteena oli saatavissa Laycock de Normanvillen valmistama ylivaihde sek\xc3\xa4 Standrive\xe2\x80\x93automaattikytkin._NEWLINE_Standard Pennant oli niin kapea, ett\xc3\xa4 se rekister\xc3\xb6itiin Suomessa nelj\xc3\xa4lle hengelle._NEWLINE_Standard Pennant Saloon maksoi Suomessa vuonna 1959 755 000 markkaa.'